DA Den Europæiske Unions Tidende C 178/9

Sekstende situationsrapport om gennemførelsen af EU-strategien for bekæmpelse af ulovlig ophobning af og handel med SALW samt ammunition hertil — (2013/II)

2014/C 178/03

I. INDLEDNING

Sekstende situationsrapport om gennemførelsen af EU-strategien for bekæmpelse af ulovlig ophobning af og handel med håndvåben og lette våben (SALW) samt ammunition hertil omfatter EU's aktiviteter i anden halvdel af 2013 (1. juli 2013-31. december 2013). Rapporten er udarbejdet af EU-Udenrigstjenestens afdeling for masseødelæggelsesvåben, konventionelle våben og rummet i samarbejde med andre relevante tjenestegrene i EU-Udenrigstjenesten og Kommissionen. I rapporteringsperioden fortsatte EU med at fremme spørgsmål i relation til SALW og ammunition hertil i alle multilaterale fora såvel som i sin politiske dialog med tredjelande som led i relevante internationale instrumenter, f.eks. FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter og det internationale instrument, der skal sætte staterne i stand til i tide og på pålidelig vis at identificere og spore ulovlige håndvåben og lette våben. Med vedtagelsen af en våbenhandelstraktat (ATT) i 2013 sikres det, at det arbejde, der udføres inden for rammerne af FN-instrumenter som handlingsprogrammet og våbenprotokollen, suppleres og styrkes. Medtagelsen af SALW under ATT's anvendelsesområde medfører juridisk bindende forpligtelser og nye normer for reguleringen af overførsler af SALW, som yderligere vil reducere risikoen for, at SALW omdirigeres til det sorte marked. I denne periode fortsatte EU desuden gennemførelsen af et bredt spektrum af projekter vedrørende bekæmpelse eller forebyggelse af ulovlig handel med og voldsom ophobning af SALW og ammunition hertil, og der blev vedtaget nye rådsafgørelser om yderligere initiativer for at nå disse mål.

II. GENNEMFØRELSE AF HANDLINGSPLANEN I EU'S SALW-STRATEGI

II.1. Effektiv multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil

a) UNGA 68's 1. Komité

FN's Generalforsamlings 1. Komités møde i 2013 gav EU lejlighed til at støtte dels en fuld og effektiv gennemførelse af resultatdokumentet fra anden konference til gennemgang af handlingsprogrammet vedrørende ulovlig handel med håndvåben og lette våben, dels en hurtig ikrafttræden, universalisering og fuld gennemførelse af våbenhandelstraktaten (ATT). Der blev vedtaget flere resolutioner, bl.a. om gennemførelse af FN's handlingsprogram. ATT var et af de mest omstridte spørgsmål i forbindelse med en række resolutioner: Udtrykkelige formuleringer til støtte for ATT og dens hurtige ikrafttræden gav anledning til voldsomme debatter. EU og dets medlemsstater gav sammen med andre delegationer udtryk for deres overvældende støtte til traktaten, og de ønskede tydelige henvisninger til den omstændighed i de relevante resolutionsudkast. Disse bestræbelser mødte stor modstand fra nogle sider, og resolutionerne endte i de fleste tilfælde med at indeholde vagere formuleringer.

Resolutionerne om bistand til stater til begrænsning af ulovlig handel med håndvåben og lette våben og indsamling af disse våben (Mali), om ulovlig handel med håndvåben og lette våben i alle dens aspekter (Colombia) og om problemer som følge af ophobning af overskudslagre af konventionel ammunition (Tyskland/Frankrig) blev vedtaget uden afstemning, idet der tidligere havde fundet brede drøftelser og konsultationer sted, også i EU, på grund af de ATT-passager, de indeholdt. Alle EU-medlemsstaterne var i overensstemmelse med tidligere års praksis medsponsorer for disse resolutioner. Den Europæiske Union fremsatte en forklarende generel erklæring, før den handlede i forbindelse med resolutionerne om konventionelle våben, og fremhævede, hvilken betydning den tillægger ATT og den første sikkerhedsrådsresolution 2117 om håndvåben og lette våben nogensinde. Den understregede også konsekvenserne for menneskerettighederne og de humanitære konsekvenser samt betydningen, når det gælder vold mod kvinder og børn, og den henledte tillige opmærksomheden på resolutionen om kvinder, afvæbning og våbenkontrol, som var blevet forelagt af sponsorerne uden forudgående konsultationer. Erklæringen blev støttet af 25 tredjelande.

Resolutionerne om gennemsigtighed i våbenindustrien og om national lovgivning om overførsel af våben, militærudstyr og produkter og teknologi med dobbelt anvendelse (Nederlandene), der indeholdt udtrykkelige formuleringer til støtte for ATT, blev anfægtet af nogle, men endelig godkendt med henholdsvis 145 stemmer for, ingen imod og 28 afståelser og 171 stemmer for, ingen imod og 4 afståelser.

En separat resolution om våbenhandelstraktaten blev godkendt med 141 stemmer for, ingen imod og 28 afståelser.

I overensstemmelse med den betydning, det tillægger ATT, indbød EU til bemærkninger og spørgsmål på et indledende møde med formanden for den endelige FN-konference om ATT.

I tilknytning til mødet i 1. Komité deltog EU også i et uformelt møde om det femte af de møder, som staterne afholder hvert andet år (BMS5) inden for rammerne af SALW-handlingsprogrammet, og her gentog det sine prioriteter forud for BMS5, der finder sted den 16.-20. juni 2014.

b) Gennemførelse af FN's 2001-handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter

EU deltog aktivt i alle runder af de uformelle konsultationer til forberedelse af det femte af de møder, som staterne afholder hvert andet år for at drøfte gennemførelsen af handlingsprogrammet (BMS5, den 16.-20. juni 2014 i New York); dette bliver det næste store FN-møde om SALW-spørgsmål inden for rammerne af handlingsprogrammet efter anden gennemgangskonference, der fandt sted i august-september 2012. På baggrund af de vægtige resultatdokumenter, som var blevet vedtaget ved konsensus på anden gennemgangskonference, slog EU under disse konsultationer til lyd for, at det er nødvendigt med en målrettet drøftelse om erfaringerne og mulighederne i forbindelse med fredsstøtteoperationer og andre relevante aktører med henblik på at spore ulovlige SALW i konflikt- og postkonfliktzoner. EU er overbevist om, at en mere intensiv og mere systematisk sporing i konfliktzoner kan bidrage betydeligt til at forbedre vores kapacitet til at bekæmpe den ulovlige handel med SALW og omdirigeringen heraf til uautoriserede slutbrugere, f.eks. ved at forbedre vores viden om omdirigeringskanaler, lækager fra utilstrækkeligt sikrede lagre og smuglerruter. Endvidere er EU af den opfattelse, at BMS5 kan yde et betydeligt bidrag til bekæmpelsen af ulovlig handel med SALW ved at undersøge de muligheder og udfordringer, der ligger i den seneste udvikling inden for SALW-fremstilling, ‐teknologi og ‐konstruktion, når det gælder effektiv mærkning, registrering, sporing og sikring af SALW. Andre vigtige emner på BMS5 er efter EU's mening bl.a. lagersikkerhed, et effektivt internationalt samarbejde og effektiv international bistand.

For at supplere EU's politiske indsats på FN-niveau til fordel for mere systematisk sporing af SALW i konflikt- og postkonfliktzoner med et konkret projekt, der dels skal forbedre det internationale samfunds overvågningskapacitet i den forbindelse i praksis, dels skal tilvejebringe relevant information med henblik på fremtidig udformning og gennemførelse af mere evidensbaserede strategier og projekter til bekæmpelse af ulovlig spredning og omdirigering af SALW, vedtog Rådet den 25. november 2013 afgørelse 2013/698/FUSP med henblik på at oprette en tilgængelig og brugervenlig global rapporteringsmekanisme vedrørende ulovlige SALW og andre ulovlige konventionelle våben og ammunition hertil (»iTrace«) for at mindske risikoen for ulovlig handel hermed (1).

Formålet med systemet er at spore ulovlige SALW og andre ulovlige konventionelle våben og ammunition hertil og registrere bestemte våbentyper, leverandører, overførselsvektorer og ulovlige modtagere. Med fokus på konfliktramte regioner og udstyret med information fra feltforskning og allerede eksisterende politikrelevant dokumentation om overførsler af SALW og andre konventionelle våben og ammunition hertil vil iTrace angiveligt være den første globale mekanisme til systematisk overvågning af den ulovlige handel med våben. Systemet vil ligeledes hjælpe til at overvåge gennemførelsen af ATT, levere omfattende oplysninger til støtte for vurderinger af gennemførelsen af ATT og styrke de nationale regeringers evne til at forudse følgerne af beslutninger om udstedelse af våbeneksporttilladelser.

Udviklingen af systemet startede i rapporteringsperioden, og der er iværksat en række feltundersøgelser, som vil forsyne iTrace med dokumentation i realtid. Undersøgelserne havde oprindelig fokus på Afrika syd for Sahara — herunder Den Centralafrikanske Republik, Libyen og Sydsudan — men det er meningen, at de skal udvides til Mellemøsten og potentielt til Sydamerika og Østasien i 2014-2015. Gennemførelsesagenturet Conflict Armament Research Ltd. (CAR) lancerer iTrace på MBS5 i juni 2014 i New York.

Inden for rammerne af Rådets afgørelse til støtte for FN's Kontor for Nedrustningsanliggender (UN-ODA) med henblik på gennemførelse af handlingsprogrammet (Rådets afgørelse 2011/428/FUSP af 18. juli 2011) (2) viste en midtvejsvurdering af gennemførelsen af de støttede aktiviteter følgende konkrete resultater: På globalt niveau havde rækken af regionale workshopper om handlingsprogrammet for stater i Asien, Afrika, Latinamerika og Caribien stor betydning for anden konference til gennemgang af handlingsprogrammet i 2012. De deltagende stater gav den feedback, at de regionale workshopper i høj grad gav øget viden og skabte øget opmærksomhed omkring SALW-spørgsmål under handlingsprogrammet som optakt til anden gennemgangskonference i 2012. Der blev opnået enighed om konkrete resultatdokumenter på disse regionale møder, som skitserede de regionale og subregionale prioriterede SALW-spørgsmål. Den strategiske indsats for at sikre, at en repræsentant fra hovedstaden og en repræsentant fra den faste mission ved FN fra hvert deltagerland deltog i de regionale møder, gjorde det desuden lettere at øge koordineringen mellem forskellige nationale enheder på SALW-området. Endelig blev udviklingen — som led i handlingsprogrammets gennemførelsessystem — af onlinerapporteringsmodellen med henblik på at lette forelæggelsen af de nationale rapporter om gennemførelsen af handlingsprogrammet afsluttet på en vellykket måde.

I perioden 1. juli-31. december 2013 blev det globale arbejde med SALW-spørgsmål og arbejdet på anden gennemgangskonference i 2012 også udmøntet i konkret kapacitetsopbygningsarbejde i individuelle tredjelande. Hvad angår det internationale sporingsinstrument (ITI) blev der ydet bistand til de potentielle modtagerlande Burkina Faso, Niger og Sierra Leone til forberedelse af modtagelsen af våbenmærkningsapparatur med det formål at sikre, at de er i stand til at påbegynde mærkningen og registreringen af nationalt ejede våben i overensstemmelse med ITI's standarder. Udkastet til retningslinjer for planlægning og gennemførelse af nationale mærknings-, registrerings- og sporingsprogrammer blev også videregivet til de vestafrikanske stater med henblik på deres input for at sikre, at de accepterer og støtter indførelsen af en effektiv og bæredygtig våbenmærkningspraksis. Blandt de aktiviteter, der er planlagt for 2014, kan nævnes levering af mærkningsapparatur til de tre modtagerlande, oplæring i brugen af apparaturet på stedet i disse lande og en regional workshop til uddannelse af undervisere.

Der blev i rapporteringsperioden også opbygget kapacitet på stedet med hensyn til forvaltning af ammunitionslagre. Der er iværksat en intensiv kampagne for oplysning om og udbredelse af FN's færdigudformede internationale tekniske retningslinjer for ammunition »SaferGuard« (IATG) og onlineværktøjskassen til støtte for gennemførelsen heraf (http://www.un.org/disarmament/un-saferguard/) i samarbejde med sammenslutningen af latinamerikanske centre for uddannelse i fredsbevarelse (Alcopaz).

Dette har ført til, at Alcopaz har besluttet at bruge IATG i deres fredsbevarende indsats. Desuden har navnlig de brasilianske nationale myndigheder givet tilsagn om at oversætte de 700-sider lange retningslinjer til portugisisk. Opmærksomhedskampagnen i forhold til de afrikanske lande befinder sig også i den indledende fase. På det regionale møde mellem medlemmerne af Den Arabiske Liga (LAS) om virkningen af anden konference til gennemgang af handlingsprogrammet i 2012 (10.-11. juni 2013 i Cairo) gav en række LAS-stater udtryk for, at de er interesseret i at modtage uddannelse i ammunitionsforvaltning, og hilste det velkommen, at IATG er blevet oversat til arabisk som led i gennemførelsen af aktiviteter inden for rammerne af Rådets afgørelse. I 2014 vil der blive afholdt videreuddannelse i IATG i Latinamerika og Afrika, og der er planer om lokal praktisk vejledning i IATG i tre latinamerikanske og tre afrikanske lande.

c) Våbenhandelstraktaten

EU er yderst tilfreds med den vellykkede vedtagelse af våbenhandelstraktaten (ATT) i 2013 og er af den faste overbevisning, at en bredt og effektivt gennemført ATT kan betyde en væsentlig forskel i arbejdet med at gøre internationale våbenoverførsler mere ansvarlige og gennemsigtige og bekæmpe den ulovlige handel med konventionelle våben. Med henblik herpå agter EU at støtte traktatens universalisering og fulde og effektive gennemførelse; til støtte for disse mål vedtog Rådet den 16. december 2013 afgørelse 2013/768/FUSP om EU's aktiviteter til støtte for gennemførelsen af ATT (3). Denne rådsafgørelse vil tilvejebringe betydelig finansiering til støtte for ATT og give EU betydelig diplomatisk indflydelse, når det er i dialog med tredjelande om tiltrædelse af ATT.

Medtagelsen af SALW under ATT's anvendelsesområde var et vigtigt skridt, og strengere kontroller med lovlige internationale overførsler af SALW, f.eks. gennem mere solide kontroller og forsikringer på slutbrugerniveau og gennem foranstaltninger til at modvirke omdirigering, kan yderligere reducere risikoen for, at SALW omdirigeres til det sorte marked. ATT vil således også supplere og styrke andre relevante FN-instrumenter som handlingsprogrammet og protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil (våbenprotokollen).

Alle EU-medlemsstaterne har undertegnet ATT, der har været åben for undertegnelse siden den 3. juni 2013, og den 2. april 2014 deponerede 17 EU-medlemsstater i fællesskab deres ratifikationsinstrumenter og bidrog dermed væsentligt til at nå tærsklen på de 50 ratifikationer, som er nødvendige, for at traktaten kan træde i kraft. Andre EU-medlemsstater vil snart deponere deres ratifikationsinstrumenter, idet deres nationale ratifikationsprocedurer er godt i gang.

d) Gennemførelse af protokollen om bekæmpelse af ulovlig fremstilling af og handel med skydevåben til De Forenede Nationers konvention om bekæmpelse af grænseoverskridende organiseret kriminalitet

Kommissionen vedtog den 22. marts 2013 et forslag til Rådets afgørelse om indgåelse af protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil (våbenprotokollen), der supplerer FN's konvention om bekæmpelse af grænseoverskridende organiseret kriminalitet. Europa-Parlamentet godkendte forslaget den 10. december 2013, og Rådet vedtog afgørelsen den 11. februar 2014. Med denne afgørelse blev gennemførelsen af våbenprotokollens bestemmelser i EU-retten afsluttet. EU har endnu ikke indgået våbenprotokollen; denne indgåelse er en international forpligtelse for EU.

Gennem den langsigtede komponent i stabilitetsinstrumentet, der vedrører globale og tværregionale trusler, blev der i andet halvår af 2013 arbejdet videre med et treårigt projekt (marts 2011-februar 2014) til forebyggelse og bekæmpelse af grænseoverskridende ulovlig handel med skydevåben ved at fremme ratifikationen og gennemførelsen af våbenprotokollen. Projektet gennemføres af FN's Kontor for Narkotikakontrol og Kriminalitetsbekæmpelse (UNODC), og dets geografiske anvendelsesområde omfatter Vestafrika (Benin, Burkina Faso, Gambia, Ghana, Mali, Mauretanien, Senegal og Togo) og Sydamerika (Argentina, Bolivia, Brasilien, Chile, Paraguay og Uruguay). Der blev fortsat ydet målrettet teknisk bistand til lovgivningsmæssig harmonisering og kapacitetsopbygning for så vidt angår SALW-forvaltning på nationalt og regionalt plan (især med Mercosurs arbejdsgruppe vedrørende skydevåben og sprængstoffer) i overensstemmelse med målet om at fremme ratifikationen og gennemførelsen af våbenprotokollen i Latinamerika og Vestafrika. Mere specifikt blev der i anden halvdel af 2013 lagt sidste hånd på et sæt omfattende rapporter om lovgivningsmæssig vurdering såvel som gabanalyser for 13 ud af 15 projektlande, mens der blev ydet skræddersyet lovgivningsmæssig rådgivning og støtte til formulering af lovgivning til syv lande med henblik på udarbejdelse af nationale lovforslag om skydevåben. Et omfattende uddannelsesprogram vedrørende skydevåben, der er blevet udviklet i samarbejde med Interpol og Canadas beredne politi, er ved at blive færdigudformet, mens projekteksperterne ændrede UNODC's modellovgivning til bekæmpelse af ulovlig fremstilling af og handel med skydevåben, så den afspejler synergierne med den nyligt vedtagne ATT. Herudover søgte projektet at involvere regionale civilsamfundsorganer og parlamentarikere og tilrettelagde kapacitetsopbygningsworkshopper for at øge opmærksomheden omkring SALW-spørgsmål og fremme civilsamfundets deltagelse i og tilsyn med gennemførelsen af skydevåbenstrategier.

Inden for rammerne af stabilitetsinstrumentets langsigtede komponent fortsatte EU også med at yde finansiel bistand til Interpol med henblik på udvikling og oprettelse af en database til sporing af forsvundne, stjålne, ulovligt handlede og smuglede skydevåben (»iArms«) via Interpols I24/7-system; formålet er at lette informationsudvekslingen og efterforskningssamarbejdet mellem retshåndhævende myndigheder regionalt og tværregionalt. Første fase (2011-2012) fokuserede på oprettelse af databasen og afprøvning af systemet i udvalgte lande i Vestafrika (Benin, Burkina Faso, Gambia, Ghana, Mali, Mauretanien, Niger, Senegal og Togo), Sydamerika (Argentina, Bolivia, Brasilien, Chile, Paraguay, Peru og Uruguay), Caribien (Jamaica), Europa (Den Tjekkiske Republik, Kroatien, Portugal og Spanien) og Australien. Januar 2013 markerede starten på projektets anden fase og globale indførelse efter den vellykkede prøvekørsel. Formålet med den toårige anden fase (2013-2014) er at øge systemets funktionalitet og gøre iArms tilgængeligt for alle Interpols 190 medlemmer. Projektet omfatter også beslægtet kapacitetsopbygning, uddannelse og politiefterretningstjenester vedrørende bekæmpelse af skydevåbenrelateret kriminalitet. Der er foreløbig ca. 300 000 registreringer i iArms, som er foretaget af de 107 lande, der har indført systemet. I november 2013 kom det første vellykkede iArms-hit i forbindelse med et stjålent skydevåben, idet man nu kunne sætte det i forbindelse med tidligere sager i Costa Rica og Panama, der ikke før var blevet sat i forbindelse med hinanden. En tredje fase er under forberedelse og vil blive indledt i begyndelsen af 2015 med henblik på at konsolidere resultaterne af de første to faser, fremme den globale brug af iArms og udnytte synergierne med beslægtede systemer i EU og andre steder.

Den 21. oktober 2013 vedtog Kommissionen en meddelelse med titlen »Skydevåben og den indre sikkerhed i EU: Beskyttelse af borgerne og standsning af ulovlig handel« (4). Meddelelsen gør ud fra et retshåndhævelsesperspektiv status over eksisterende EU-foranstaltninger til at reducere den ulovlige handel med skydevåben og redegør for, hvordan Kommissionen ser de fremtidige skridt på dette område. Meddelelsen indeholder en omfattende plan for en fælles europæisk indsats for at beskytte lovligt salg og ejerskab af skydevåben og forebygge skydevåbenkriminalitet. Den gennemgår nogle idéer til, om og hvordan lovgivningen kan styrkes, hvordan det operationelle samarbejde mellem retshåndhævende myndigheder kan øges, og hvordan man kan arbejde bedre i og sammen med tredjelande for at dæmme op for tilstrømningen af ulovlige våben. Den ser også på, hvordan man kan reducere risikoen for, at skydevåben omdirigeres til kriminelle, ved at udvikle effektive standarder for deaktivering af civile og militære skydevåben og ved at øge indsatsen for at reducere den ulovlige handel med (civile eller militære) skydevåben fra tredjelande.

Kommissionen er også i færd med at udarbejde en relevant skydevåbenpakke 2015, eventuelt med lovgivningsforslag, for det første om deaktivering af skydevåben og mærkningsprocedurer og for det andet om indbyrdes tilnærmelse af strafferetlige sanktioner for ulovlig handel med skydevåben.

Kommissionen vedtog den 11. april 2013 en afgørelse om nedsættelse af en ekspertgruppe vedrørende foranstaltninger til bekæmpelse af ulovlig handel med skydevåben for at beskytte Unionens indre sikkerhed (5); det første møde i ekspertgruppen vedrørende skydevåben fandt sted den 10. december 2013. Gruppen består af eksperter på området indre sikkerhed, herunder producenter af skydevåben og forskere samt andre enkeltpersoner, som efter Kommissionens skøn kan bidrage med nyttig ekspertise, som kan hjælpe Kommissionen med eventuelt at udforme forslag til retsforskrifter og politiske initiativer for at forbedre foranstaltningerne til bekæmpelse af ulovlig handel med skydevåben for derved at beskytte Unionens indre sikkerhed. På det første møde blev der fremsat vigtige forslag angående politikprioriteterne for to undersøgelser, der skal forberede nye lovgivningsforslag.

Rådet medtog også det strategiske mål om at reducere den risiko, som borgerne udsættes for i forbindelse med skydevåben, herunder bekæmpe den ulovlige handel med skydevåben, blandt EU's prioriteter for bekæmpelsen af grov og organiseret kriminalitet mellem 2014 og 2017; i overensstemmelse hermed vedtog det en operationel handlingsplan med det nødvendige incitament til indsats fra medlemsstaternes og Europols side.

Endelig blev der i oktober 2013 offentliggjort en Eurobarometerundersøgelse vedrørende skydevåben i EU (6). Ifølge undersøgelsen støtter de fleste EU-borgere strengere kontrol med skydevåben, og to tredjedele støtter en EU-indsats — i samarbejde med de nationale myndigheder — til bekæmpelse af den ulovlige handel med skydevåben.

e) Eksportkontrol

I andet halvår af 2013 blev outreachaktiviteterne vedrørende våbeneksportkontrol videreudviklet inden for rammerne af Rådets afgørelse 2012/711/FUSP, der omhandler regionale seminarer, studiebesøg, personaleudvekslinger og workshopper som led i individuel bistand (7). Rådets afgørelse gav mulighed for to regionale seminarer, dels for de østeuropæiske og kaukasiske partnerlande, der er omfattet af den europæiske naboskabspolitik, i Tbilisi, Georgien, i oktober 2013, dels for de nordafrikanske Middelhavspartnere, der er omfattet af den europæiske naboskabspolitik, i Tunis, Tunesien, i november 2013. Herudover fandt der en lovgennemgangsworkshop sted i september 2013 i Serbien for at bistå med gennemgangen af forslaget til den serbiske eksportkontrollovgivning, og Portugal var i oktober 2013 vært for et studiebesøg for embedsmænd fra Albanien, Bosnien-Hercegovina og Serbien.

Der blev afholdt politiske dialoger om våbeneksportkontrol med Norge og USA i andet halvår af 2013.

II.2. SALW som led i politiske dialoger med tredjelande og regionale organisationer samt SALW-klausuler

SALW var på dagsordenen for en række af EU's regelmæssige politiske dialoger med tredjelande og i samarbejdet med regionale organisationer. Der var politiske dialogmøder om ikkespredning, nedrustning og våbenkontrol med Rusland (i Moskva), Brasilien (i Bruxelles) og Kina (i Beijing), fortrinsvis varetaget af EU's ledende rådgiver og særlige udsending for ikkespredning og nedrustning. Han afholdt også en række uformelle konsultationer med forskellige aktører, herunder i tilknytning til internationale arrangementer som f.eks. IAEA's Generalforsamling i Wien (Republikken Korea), FN's Generalforsamlings 1. Komité i New York (bl.a. Indien, USA, Rusland, FN's sekretariat og Sydafrika) og gruppen af G8-direktører for ikkespredning i London (Canada) samt med Kasakhstan (i Astana). EU koordinerede tillige sine holdninger med USA på det årlige dialogmøde på højt plan mellem EU-28 og USA om ikkespredning, nedrustning, våbenkontrol og CBRN-risikobegrænsning, der blev afholdt den 13. december 2013 i Bruxelles.

I overensstemmelse med Rådets konklusioner om medtagelse af et SALW-element i aftaler mellem EU og tredjelande, der blev vedtaget i december 2008, fandt der yderligere forhandlinger sted om medtagelse af SALW-elementer i de relevante aftaler, især med Brunei, Japan og Kasakhstan. Forhandlingerne hjælper bl.a. effektivt med til at skabe opmærksomhed om EU's SALW-politik, etablere et forum for øget gensidig forståelse af de relevante holdninger, identificere mulige fremtidige samarbejdsområder og tilskynde partnerlandene til at gøre konkrete fremskridt med hensyn til effektiv gennemførelse af de relevante internationale instrumenter om kontrol med SALW.

II.3. Specifik EU-projektbistand til tredjelande og regionale organisationer

a) Det vestlige Balkan

I. Rådet vedtog den 9. december 2013 Rådets afgørelse 2013/730/FUSP til støtte for SEESAC's nedrustnings- og våbenkontrolaktiviteter i Sydøsteuropa; SEESAC er Clearinginstitutionen for kontrol med håndvåben og lette våben i Sydøst- og Østeuropa (8). De planlagte aktiviteter vil tage udgangspunkt i SEESAC's arbejde i 2010-2012 inden for rammerne af Rådets afgørelse 2010/179/FUSP. Rådets afgørelse vil støtte aktiviteter i Albanien, BiH, Den Tidligere Jugoslaviske Republik Makedonien, Kosovo (9), Republikken Moldova, Montenegro og Serbien. Den vil bl.a. hjælpe med til at øge lagersikkerheden yderligere, destruere SALW og ammunition hertil, forbedre mærkningen og sporingen af SALW, fremme et tættere regionalt samarbejde om SALW-spørgsmål og støtte indsamlingen af ulovlige SALW, som opbevares af befolkningen i de sydøsteuropæiske lande. Den fulde gennemførelse af Rådets afgørelse startede først i januar 2014, men der foregik allerede nogle indledende aktiviteter i slutningen af 2013. Med henblik på især at lette oprettelsen af et regionalt ekspertnetværk for skydevåben i Sydøsteuropa afholdt SEESAC, den regionale enhed til bekæmpelse af organiseret kriminalitet i Sydøsteuropa ved Frankrigs ambassade i Beograd og den franske attaché for indre sikkerhed i fællesskab et regionalt seminar om bekæmpelse af ulovlig handel med skydevåben i Sydøsteuropa, der fandt sted i Podgorica, Montenegro, den 26.-28. november 2013. Seminaret gav mulighed for indgående og hidtil usete operationelle såvel som strategiske udvekslinger mellem told, politi og retsvæsenseksperter fra Frankrig og fra Albanien, Bosnien-Hercegovina, Kroatien, Kosovo (10), Montenegro, Serbien og Den Tidligere Jugoslaviske Republik Makedonien. Som resultat af drøftelserne var deltagerne enige om, at det vil være nyttigt med et regionalt samarbejde om bekæmpelse af den ulovlige handel med skydevåben. Det blev besluttet at indlede konsultationer med de relevante nationale myndigheder som et skridt i retning af oprettelsen af et regionalt ekspertnetværk til bekæmpelse af ulovlig handel med skydevåben med deltagelse af politi, retsvæsen og told. Der var enighed om, at SEESAC skal koordinere konsultationsprocessen og fungere som interimssekretariat. Første møde i netværket forventes at finde sted i midten af 2014.

II. Den 1. april 2013 blev der indledt et opfølgningsprojekt med henblik på — gennem stabilitetsinstrumentets kortsigtede komponent — at fortsætte med at forbedre sikkerheds- og udviklingsperspektiverne for enkeltpersoner og lokalsamfund, der kan blive berørt af utilsigtede eksplosioner på ammunitionsoplagringsfaciliteter i BiH. Det anslås, at BiH har lagre med over 24 000 ton militærammunition, hvoraf 17 000 ton er kemisk ustabile og udgør en høj risiko for ukontrolleret eksplosion, der muligvis kan føre til tab af menneskeliv og også vil kunne få negative virkninger for regionen som sådan. BiH's forsvarsministerium har ikke tilstrækkelige kapaciteter og finansielle ressourcer til at sikre, at oplagringsfaciliteterne opfylder passende standarder. Projektet gennemføres af UNDP i partnerskab med OSCE's mission i BiH og Forsvarsministeriet og fokuserer udelukkende på destruktion af ustabil ammunition, forbedring af ammunitionslagrenes sikkerhedsstandarder og udvikling af en ammunitionskontrolkapacitet. Projektet er baseret på og fortsætter det arbejde og de fremskridt, der allerede er gjort i forbindelse med et projekt vedrørende eksplosive krigsefterladenskaber, som EU støttede og finansierede i to faser gennem stabilitetsinstrumentet i 2008-2011 med et beløb på ca. 4,5 mio. EUR. Projektaktiviteterne er blevet aftalt med projektets centrale interessent, BiH's forsvarsministerium, under hensyntagen til ministeriets politikker og planer på mellemlang sigt samt andre initiativer, der tager sigte på at støtte ministeriet og de væbnede styrker. Endvidere har det bosnisk-hercegovinske formandskab godkendt de mængder ustabil ammunition, der skal destrueres. Projektet har allerede på indeværende stadium betydet, at ustabil ammunition nu destrueres i et meget højere tempo. Indsatsen fokuserede oprindelig på TROM-destruktionsfaciliteten for militærammunition i Doboj, hvortil der blev udsendt 13 ammunitionsspecialister og specialister inden for pyroteknik, som skulle efterse og betjene det nyligt installerede apparatur til bortskaffelse af ammunition. Resultaterne overgik planerne for to aktiviteters vedkommende, nemlig industriel uskadeliggørelse af ustabil artilleriammunition (36 000 stk. efter planen, 70 000 stk. uskadeliggjort) og destruktion af ustabil ammunition med lille kaliber (2 000 000 stk. efter planen, 2 500 000 stk. destrueret). Der blev også udviklet en metode til bortskaffelse af hvidt fosfor, og der blev etableret et partnerskab med andre internationale partnere med henblik på bortskaffelse af yderst farlig ammunition og komplekse våbensystemer, herunder luftbomber og raketsystemer. I forbindelse med komponenten forbedring af ammunitionslagrenes sikkerhedsstandarder er der blevet opstillet og godkendt prioriteter, og selve arbejdet går i gang i maj 2014. Med hensyn til komponenten udvikling af ammunitionskontrolkapacitet blev der afholdt et kursus i aktuelle udviklingstendenser for så vidt angår sikker forvaltning af våben og -ammunitionslagre fra den 24. november til den 13. december 2013 med deltagelse af 47 højtstående officerer og embedsmænd fra BiH's forsvarsministerium og væbnede styrker.

III. I rapporteringsperioden fortsatte EUFOR ALTHEA endelig med at deltage i det internationale samfunds indsats for at løse problemet med BiH's forsvarsministeriums overskudslagre af konventionel ammunition.

b) OSCE-regionen

Inden for rammerne af Rådets afgørelse 2012/662/FUSP om støtte til aktiviteter med henblik på at mindske risikoen for ulovlig handel med og voldsom ophobning af håndvåben og lette våben i regionen dækket af Organisationen for Sikkerhed og Samarbejde i Europa (OSCE) (11) blev der gennemført følgende aktiviteter i rapporteringsperioden: Hvad angår de planlagte opgraderinger af sikkerheden på lagerdepoter af konventionelle våben og ammunition i Hviderusland og Kirgisistan blev der sat gang i gennemførelsesfasen på stedet med henblik på udvikling af bæredygtige og effektive sikkerhedssystemer og -infrastrukturer på udvalgte SALW-oplagringssteder. I Hviderusland blev installationen af perimeterhegn på oplagringsstedet i Gomel afsluttet, installationen af elforsyning og udendørs- og indendørsbelysning i Gomel er undervejs, og i december 2013 blev installationen af brandalarm- og sikkerhedssystemer sendt i udbud. Disse foranstaltninger har øjeblikkelig øget sikkerheden på oplagringsstedet, der ligger i de tæt befolkede forstæder til det regionale bycentrum Gomel og med kort afstand til grænsen mellem Hviderusland og Ukraine.

I Kirgisistan blev der gennemført et offentligt udbud med henblik på opførelse af oplagringsfaciliteter for SALW og konventionel ammunition i Buzhum/Batkenprovinsen, Koi-Tash/Chuiprovinsen og Gulcha/Oshprovinsen. Når kontrakten er tildelt, har entreprenøren 90 kalenderdage til at udarbejde projektdokumentationen til opførelse og/eller istandsættelse af oplagringsfaciliteterne. På basis af denne dokumentation vil byggearbejdet i begyndelsen af 2014 blive sendt i udbud i koordinering med de relevante offentlige organer.

I oktober 2013 foretog OSCE og Kirgisistans forsvarsministerium i fællesskab en vurdering af et skyde- og sprængningsområde i nærheden af Bisjkek for at fastslå, om det var egnet til destruktion af 51 MANPADS og 97 panserværnsmissiler ved åben detonation. Der blev fundet et passende sprængningsområde, der opfyldt kravene til beskyttelse af offentligheden mod selve eksplosionen, fragmenter og støj. Destruktionen fandt sted den 6.-14. november 2013, hvilket omfattede forberedelse af sprængningsgruber og kurser for ingeniørtropper. Med hensyn til næste fase af destruktionsprocessen er det planen at opbygge national kirgisisk kapacitet til at destruere SALW-overskud gennem irreversibel mekanisk deformation. Der er planer om et internationalt udbud i begyndelsen af 2014 med henblik på indkøb af specielle hydrauliske sakse. Etableringen af nationale kapaciteter til bortskaffelse af SALW-overskud ved brug af omkostningseffektive destruktionsmetoder forventes også at føre til en betydelig formindskelse af sikkerhedsrisiciene i Centralasien i tiden efter 2014, især i den skrøbelige sydkirgisiske sikkerhedskontekst.

Sideløbende med den igangværende afprøvning af pilotversionen af den særlige SALW-software, de respektive forsvarsministeriers elektroniske registrering af ammunition i Albanien, BiH, Kasakhstan, Kirgisistan, Republikken Moldova, Montenegro, Serbien og Tadsjikistan og den første positive feedback fra en række af ovennævnte stater blev softwaren tilpasset, så den kunne bruges til Linux' operativsystem »Ubuntu 13.04«. Den foreligger nu på russisk, engelsk, rumænsk/moldovisk og serbokroatiske sprog og kan eventuelt oversættes til flere andre sprog. En række andre OSCE-deltagerstater har vist interesse for at se nærmere på softwaren, når den foreligger på de relevante sprog, og der er blevet udstedt en brugerlicens til Armenien til at teste softwaren.

c) Afrika

I. Gennemførelsen af Rådets afgørelse 2012/121/FUSP om støtte til aktiviteter til fremme af EU-Kina-Afrika-dialogen og samarbejdet om kontrol med konventionelle våben hjalp i anden halvdel af 2013 med til at skabe øget opmærksomhed og indgående dialog mellem civilsamfund, industri og regeringsrepræsentanter fra Kina, EU og afrikanske stater for så vidt angår bekæmpelse af ulovlig handel med og voldsom ophobning af SALW i Østafrika og for så vidt angår ATT-processen. Der fandt over 30 bilaterale møder sted i Afrika, Kina og EU-medlemsstaterne, herunder møder med cheferne for 11 afrikanske diplomatiske missioner i Beijing (Rwanda, Kenya, Etiopien, Tanzania, Togo, Burundi, Senegal, Djibouti, Nigeria, Sydafrika og Ghana), som også havde deltagelse af direktøren for det nationale kenyanske kontaktpunkt for SALW og eksekutivdirektøren for det regionale center for håndvåben (RECSA). Drøftelserne fokuserede på at udveksle erfaringer med at løse problemet med spredning af SALW i Østafrika gennem nationale og regionale instrumenter samt på udviklingen i forbindelse med ATT-processen. I september 2013 blev de indledende konklusioner fra en intern rapport om levering af våben og ammunition til oprørsstyrker i Sydsudan, der var blevet udarbejdet efter en Afrika-Kina-EU-ekspertgruppes undersøgelsesmission i Sydsudan i juni 2013, forelagt på møder i Beijing med kinesiske tænketanke, militæreksperter og repræsentanter for forsvarsindustrien. Ekspertgruppens fjerde møde fandt sted den 14. november 2013 i Bruxelles umiddelbart efter et politisk dialogseminar den 13. november 2013. Dette seminar havde 45 deltagere, herunder medlemmer af ekspertgruppen, embedsmænd fra EU, Kina, EU-medlemsstaterne, Kommissionen for Den Afrikanske Union og mellemstatslige organisationer såsom RECSA samt internationale akademikere, tænketankdeltagere og NGO-eksperter. De udvekslede perspektiver for så vidt angår de største udfordringer og muligheder med hensyn til at tackle ulovlige SALW i Østafrika og fremsatte anbefalinger til Afrika-Kina-EU-samarbejdsforanstaltninger på stedet. Den 27. september 2013 gav medlem af ekspertgruppen Amb. Ochieng Adala en forelæsning på Beijing Universitet om ulovlig handel med konventionelle våben og om Afrikas og det internationale samfunds forskellige foranstaltninger for at hindre voldsom og destabiliserende ophobning af konventionelle våben, især SALW. 40 studerende og lærere overværede forelæsningen, der blev efterfulgt af en livlig debat om ATT's effektivitet, om smuthullerne i de nuværende våbeneksportkontrolsystemer og om angrebet på Westgate Mall i Nairobi. Talrige deltagere fra Afrika, Kina og EU, som var involveret i de tidligere nævnte aktiviteter, støttede kraftigt det arbejde, der hidtil er udført, og bifaldt ekspertgruppens resultater, samtidig med at de gentog, at det er vigtigt at fortsætte arbejdet med projektet ved at bygge videre på det, der allerede er opnået, og ved at gå over til konkrete tiltag på stedet. Der var øget engagement fra kinesisk side, herunder fra højtstående militæreksperter, der sammen med deres afrikanske kolleger gik ind i direkte, åbenhjertige og praktiske drøftelser om, hvordan man bedst kan samarbejde om at tackle ulovlige SALW og ammunition hertil. Især førte den dokumentation, der blev forelagt angående SALW og ammunition fremstillet i Kina, som falder i hænderne på oprørsgrupper, der opererer i Sydsudan, til livlige drøftelser om, hvordan man kan hindre, at våben omdirigeres fra det legale marked til det sorte marked, og herunder om, hvordan Kina kan forbedre sin slutbrugerovervågning og efterprøvning af våbenforsendelser, samt om andre våbeneksportørers erfaringer. Projektet opnåede også betydelig mediedækning i Kina. Der blev offentliggjort en fælles kommentar fra ekspertgruppen, der opfordrede Kina og andre lande til at støtte ATT-processen ved hurtigt at undertegne ATT og tage konkrete skridt til at ratificere den; den fælles kommentar blev bragt i vigtige kinesiske medier som f.eks. Xinhuanet, Global Times og China Daily.

II. Inden for rammerne af stabilitetsinstrumentets langsigtede komponent fortsatte EU gennemførelsen af et projekt til støtte for bekæmpelsen af ulovlig ophobning af og handel med skydevåben og ammunition hertil i Afrika gennem det regionale center for håndvåben og lette våben (RECSA), der er beliggende i Nairobi. Dette projekt bidrager til gennemførelsen af den fælles Afrika-EU-strategis freds- og sikkerhedskomponent. I projektets første fase fra januar 2010 til juni 2013, der havde fokus på 12 RECSA-medlemsstater, kan bl.a. nævnes følgende som de vigtigste resultater af projektet: oprettelse af nationale SALW-kommissioner i Republikken Congo, Den Centralafrikanske Republik, Chad og Cameroun, udarbejdelse af nationale SALW-handlingsplaner i Republikken Congo, Den Demokratiske Republik Congo (DRC) og Malawi samt styrkelse af lovgivningskapaciteten med hensyn til harmonisering med SALW-instrumenter i Zambia, Tanzania og Kenya. Andre aktiviteter omfattede regionale seminarer for at forbedre det tværregionale samarbejde og den tværregionale koordinering mellem civilsamfundsorganisationer, parlamentarikere og regionale politichefer. Projektet slog til lyd for at oprette et kontinentalt afrikansk koordineringsorgan af politichefer (Afripol), samtidig med at der blev udført en række aktiviteter med henblik på effektiv forvaltning af SALW og generering af information. Efter afslutningen af en undersøgelse af, hvor langt landene syd for Sahara var nået i gennemførelsen af deres regionale og internationale SALW-forpligtelser, blev der i juli 2013 indledt endnu en treårig fase af projektet med henblik på at konsolidere resultaterne af første fase og gennemføre aktiviteterne på hele det afrikanske kontinent.

III. Den 24. juni 2013 vedtog Rådet afgørelse 2013/320/FUSP med henblik på at yde op til 5 mio. EUR i EU-støtte for at bistå de libyske myndigheder i deres enorme opgave med at sikre deres omfattende lagre af konventionelle våben og ammunition (12). EU tilbyder denne støtte for at hjælpe de ansvarlige libyske myndigheder til at sætte en stopper for yderligere ukontrolleret spredning af konventionelle våben og ammunition hertil, der fortsat giver næring til usikkerhed i Libyen, dets nabolande og den omkringliggende region. Udformningen af projektet anerkender den komplekse politiske situation og de deraf følgende udfordringer i Libyen samt nødvendigheden af at sikre nationalt ejerskab og styrke lokale partneres handlekraft. Projektets planlagte varighed er fem år. Sideløbende med arbejdet i gennemførelsesagenturet GIZ (Deutsche Gesellschaft für internationale Zusammenarbeit) og Tysklands Forbundsudenrigsministerium, der samfinansierer projektet, fremmede EU rådsafgørelsens mål på flere internationale møder, og den tætte koordinering med andre internationale donorer, UNSMIL/UNMAS, civilsamfundsorganisationer og andre relevante aktører vil fortsætte. Den bistand, der ydes inden for rammerne af Rådets afgørelse, er en del af EU's samlede strategi til støtte for overgangsprocessen mod demokrati, varig fred og sikkerhed i Libyen. Rådets afgørelse supplerer indsatsen fra EU's grænsebistandsmission i Libyen for at udvikle Libyens kapacitet til at forbedre sikkerheden ved landets land-, sø- og luftgrænser på kort sigt og udforme en bredere integreret grænseforvaltningsstrategi på længere sigt. Den skal gennemføres af det tyske agentur GIZ. I rapporteringsperioden blev der på de libyske partneres anmodning tilrettelagt en studietur til Tyskland for våben- og ammunitionsafdelingen, ingeniører fra hæren og det libyske mineaktionscenter. Studieturen omfattede en workshop om fremtiden for PSSM-aktiviteter (fysisk sikkerhed og lagerforvaltning) i Libyen, gennemgang af mulighederne for industriel destruktion og genanvendelsesmulighederne for ammunition samt en introduktion til mulighederne for uddannelse hos de tyske væbnede styrker og private ammunitionsrydningsinstitutioner. Som resultat af denne tur blev der undertegnet et aftalememorandum (MOU) med våben- og ammunitionsafdelingen og hærens ingeniører. En del af dette MOU er en anmodning om at bistå de respektive afdelinger med udviklingen af operative standardprocedurer (SOP). Med henblik på etablering af en PSSM-uddannelsesramme gennemgik man sammen med en uddannelseskonsulent fra Folkekirkens Nødhjælp 12 forskellige kursusmoduler og foretog en sammenligning med internationale SOP for så vidt angår FN's, UK's og Tysklands bortskaffelse af konventionel ammunition, ammunitionsrydning og regler for ammunitionslagerforvaltning. Det tilgængelige uddannelsesmateriale opfylder nu internationale standarder og udgør et professionelt grundlag for videreuddannelse. MOU skitserer også bistanden med en foreløbig uddannelsesplan. Planen vil blive færdigudformet i 2014 og vil resultere i uddannelse af officerer og derefter underofficerer fra våben- og ammunitionsafdelingen og hærens ingeniører. Alle involverede parter er enige om, at uddannelse bør baseres på FN's internationale tekniske retningslinjer for ammunition (IATG). Den libyske våben- og ammunitionsafdeling og hærens ingeniører har også indvilliget i at etablere et træningsområde med forskellige muligheder for midlertidig oplagring af ammunition, herunder opførelse af tre forskellige strukturer, der bruges af NATO til oplagring under operationer, og GIZ har officielt fået til opgave at yde den libyske våben- og ammunitionsafdeling og hærens ingeniører konsulentbistand hvad angår eksisterende og yderligere påkrævet udstyr. Endvidere er der blevet undertegnet kontrakter med Folkekirkens Nødhjælp om indkøb og distribution af våbenlåse og våbenskabe i Misrata og med minerådgivningsgruppen med henblik på støtte til levering af midlertidige våben- og ammunitionsoplagringsfaciliteter, herunder uddannelse af personel i forvaltning af våben- og ammunitionsoplagringsfaciliteter.

IV. Via et projekt, der gennemføres af Folkekirkens Nødhjælp og Dansk Flygtningehjælp i fællesskab og finansieres af stabilitetsinstrumentets kortsigtede komponent, er civilbefolkningen i Libyen endvidere siden september 2012 blevet undervist i risikoen ved SALW. Formålet med projektet er at hjælpe med til at reducere antallet af ulykker i forbindelse med SALW og sørge for, at de ikke ligger frit tilgængelige. Folkekirkens Nødhjælp anbefaler også sammen med lokale myndigheder politikker for sikker forvaltning af SALW for at hjælpe med til at forhindre væbnet vold. Hidtidige aktiviteter omfatter psykosocial støtte på 28 skoler i Misrataområdet, minerydning (af 96 800 m2) i Tripoliområdet og tilrettelæggelse af 11 uddannelseskurser for Indenrigsministeriet og Forsvarsministeriet. I det sydlige Sabhaområde blev der undertegnet en aftale om at uddanne ammunitionsryddere, og 2 452 mennesker fra migrantsamfund, brandvæsen og skoler blev undervist i minerisiko. For at støtte minerådgivningsgruppens rydningsaktiviteter blev der indkøbt en pansret gravemaskine til ammunitionsrydning. Der blev rekrutteret en erfaren operatør, og nationalt personel blev undervist i at betjene maskinen. I Zintanområdet har denne gravemaskine indtil nu bidraget til at rydde 27 stk. 250 kg-bomber og 9 stk. 500 kg-bomber. Minerådgivningsgruppen skal gennemføre endnu et projekt inden for denne komponent, der starter i januar 2014; det skal hjælpe med til yderligere at reducere den humanitære trussel, som eksplosive krigsefterladenskaber udgør, øge brugen af sikker praksis og sørge for, at samfund, der er berørt af sådanne krigsefterladenskaber og SALW, optræder sikkert. Endelig vil Small Arms Survey i marts 2014 indlede endnu et projekt, der finansieres af stabilitetsinstrumentets kortsigtede komponent, med henblik på at bidrage til at udvikle de libyske myndigheders kapacitet til at sørge for indre sikkerhed og offentlig sikkerhed. Dets specifikke mål er at opbygge national kapacitet til at kortlægge, vurdere og analysere indsatser i sikkerhedssektoren og at yde støtte til udvikling af strategier og operative planer med henblik på at forbedre befolkningens sikkerhed, og det skal eventuelt også omfatte sikkerhedsrisici i forbindelse med SALW.

d) Mellemamerika

I. EU fortsatte også gennemførelsen af et projekt, der støtter det mellemamerikanske program for kontrol med håndvåben og lette våben (CASAC). Gennem den langsigtede komponent i stabilitetsinstrumentet gik projektet, som tidligere blev gennemført af UNDP, ind i sin anden støttefase i september 2012 med sikkerhedskommissionen for det mellemamerikanske integrationssystem (SICA) som gennemførelsespartner. EU-projektets bidrag til CASAC-initiativet tager sigte på etablering af grundlaget for en regional struktur og en langsigtet strategi til bekæmpelse af ulovlig våbenhandel i Mellemamerika, både på nationalt og regionalt niveau. Projektet gennemføres i Mellemamerika og nabolandene, herunder den caribiske region (især med fokus på Belize, Guatemala, El Salvador, Honduras, Nicaragua, Costa Rica og Panama). Hovedaktiviteterne omfatter regionale og nationale oplysningskampagner og konferencer, styrkelse af nationale koordineringsmekanismer og registreringssystemer og grænseoverskridende projekter samt uddannelse på forskellige områder.

II. Samtidig er EU også i færd med at udarbejde en mulig rådsafgørelse til støtte for yderligere supplerende aktiviteter i forbindelse med SALW-kontrol i Mellemamerika, som specifikt skal tage sigte på at opfylde FUSP-mål for så vidt angår det nødvendige arbejde, der skal udføres af FN's Regionale Center for Fred, Nedrustning og Udvikling i Latinamerika og Caribien (UNLIREC) og CASAC i fællesskab med henblik på vellykket bekæmpelse af ulovlig ophobning af og handel med SALW og ammunition hertil i denne region.

(1) http://eur-lex.europa.eu/LexUriServ/LexUriServ.do?uri=OJ:L:2013:320:0034:0042:DA:PDF

(2) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:DA:PDF

(3) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:DA:PDF

(4) http://eur-lex.europa.eu/LexUriServ/LexUriServ.do?uri=COM:2013:0716:FIN:DA:PDF

(5) http://eur-lex.europa.eu/LexUriServ/LexUriServ.do?uri=OJ:C:2013:107:0004:0006:DA:PDF

(6) http://ec.europa.eu/public_opinion/flash/fl_383_en.pdf

(7) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:DA:PDF

(8) http://eur-lex.europa.eu/LexUriServ/LexUriServ.do?uri=OJ:L:2013:332:0019:0030:DA:PDF

(9) Denne betegnelse er med forbehold for holdningerne til status og er i overensstemmelse med UNSCR 1244/1999 og ICJ's udtalelse om Kosovos uafhængighedserklæring.

(10) Denne betegnelse er med forbehold for holdningerne til status og er i overensstemmelse med UNSCR 1244/1999 og ICJ's udtalelse om Kosovos uafhængighedserklæring.

(11) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:DA:PDF

(12) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:DA:PDF